CELEX: E2017P0010
Language: el
Date: 2017-11-23 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Borgarting lagmannsrett στις 23 Νοεμβρίου 2017 στην υπόθεση Nye Kystlink AS κατά Color Group AS και Color Line AS (Υπόθεση E-10/17)

5.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 119/11
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Borgarting lagmannsrett στις 23 Νοεμβρίου 2017 στην υπόθεση Nye Kystlink AS κατά Color Group AS και Color Line AS
   (Υπόθεση E-10/17)
   (2018/C 119/12)
   Με επιστολή της 23ης Νοεμβρίου 2017, το Borgarting lagmannsrett (Εφετείο του Borgarting), υπέβαλε αίτηση στο Δικαστήριο της ΕΖΕΣ, η οποία ελήφθη από τη Γραμματεία του Δικαστηρίου στις 24 Νοεμβρίου 2017, για την έκδοση συμβουλευτικής γνώμης στην υπόθεση Nye Kystlink AS κατά Color Group AS και Color Line AS, σχετικά με τα ακόλουθα ερωτήματα:
   
               1.
            
            
               Προκύπτει από την αρχή της ισοδυναμίας του δικαίου του ΕΟΧ ότι ένας εθνικός κανόνας παραγραφής που προβλέπει χωριστή προθεσμία παραγραφής ενός έτους για την άσκηση αγωγής αποζημίωσης η οποία απορρέει από ποινικό αδίκημα που έχει βεβαιωθεί με τελεσίδικη ποινική καταδίκη πρέπει να εφαρμόζεται αντίστοιχα σε σχέση με αγωγή αποζημίωσης για παράβαση των άρθρων 53 και 54 της συμφωνίας ΕΟΧ που έχει βεβαιωθεί με τελεσίδικη απόφαση της ΕΑΕ με την οποία επιβάλλεται πρόστιμο;
            
         
               2.
            
            
               Η αρχή της αποτελεσματικότητας του δικαίου του ΕΟΧ περιορίζει το δικαίωμα των κρατών του ΕΟΧ να εφαρμόζουν τριετή προθεσμία παραγραφής για την άσκηση αγωγής αποζημίωσης για παράβαση των άρθρων 53 και 54 της συμφωνίας ΕΟΧ, όταν η εν λόγω προθεσμία παραγραφής συνδυάζεται με υποχρέωση έρευνας εκ μέρους του ζημιωθέντος που θα μπορούσε να έχει ως αποτέλεσμα τη λήξη της περιόδου παραγραφής πριν η ΕΑΕ καταλήξει σε απόφαση σε υπόθεση που αφορά παράβαση των άρθρων 53 και 54 της συμφωνίας ΕΟΧ με βάση καταγγελία του ζημιωθέντος;
            
         
               3.
            
            
               Σε ποια στοιχεία θα πρέπει να δοθεί βάρος κατά την αξιολόγηση του κατά πόσον η εφαρμογή της εθνικής προθεσμίας παραγραφής, όπως αναφέρεται στο ερώτημα 2, συμβιβάζεται με την αρχή της αποτελεσματικότητας του δικαίου του ΕΟΧ σε υποθέσεις ανταγωνισμού που έχουν παρόμοιο χαρακτήρα και πεδίο εφαρμογής με την παρούσα;